KOMISSION KERTOMUS NEUVOSTOLLE Seurantakertomus Euratomin puiteohjelmasta 2012–2013 tuetusta ydinturvallisuuteen ja ydinvalvontaan liittyvästä tutkimustoiminnasta /* COM/2013/0308 final */





KOMISSION KERTOMUS NEUVOSTOLLE Seurantakertomus Euratomin puiteohjelmasta 2012–2013 tuetusta ydinturvallisuuteen ja ydinvalvontaan liittyvästä tutkimustoiminnasta 1. Johdanto Euroopan atomienergiayhteisön ydinalan tutkimuksen ja koulutuksen puiteohjelmasta (2012–2013)[1], jäljempänä ”FP7+2”, tehdyn päätöksen 6 artiklan 1 kohdan mukaisesti ”neuvostolle esitetään vuoden 2013 alkupuolella erityinen seurantaraportti puiteohjelman mukaisten ydinturvallisuuteen ja –valvontaan liittyvien toimien toteuttamisesta.” Komissio on täyttänyt raportointivelvollisuutensa laatimalla tämän kertomuksen ja sen liitteenä olevan komission yksiköiden valmisteluasiakirjan[2]. Kertomus kattaa komission tutkimuksen ja innovoinnin pääosaston toteuttamat epäsuorat toimet sekä yhteisen tutkimuskeskuksen (JRC) toteuttamat suorat toimet, ja siinä käsitellään ydinturvallisuutta ja ‑valvontaa sekä säteilysuojelua koskevaa tutkimustoimintaa. Ydinturvallisuustutkimuksen tarkoituksena on suojella väestöä ja ympäristöä ionisoivan säteilyn haitallisilta vaikutuksilta. Sitä sovelletaan monenlaisten säännösten laatimiseen aina ydinlaitosten suunnittelusta niiden rakentamiseen ja toimintaan sekä lopulliseen käytöstä poistamiseen, radioaktiivisen jätteen loppusijoittaminen mukaan luettuna. Säteilyturvallisuudella tarkoitetaan ionisoivalta säteilyltä suojaamista sekä ionisoivan säteilyn turvallista käyttöä, jota on muun muassa lääketieteellinen kuvantaminen ja hoito sekä säteilylähteiden käyttö teollisuusradiografiassa. Ydinvalvonnan tutkimus kattaa ydinmateriaalivalvonnan tarkastustoimet ja ydinaseiden paljastamisen ja leviämisen estämisen sekä vahingollisten tekojen, joihin liittyy ydinmateriaalia ja radioaktiivisia aineita, paljastamisen ja niiden torjumisen, ja sitä toteutetaan yksinomaan yhteisen tutkimuskeskuksen suorilla toimilla. Lisäksi on tärkeää korostaa, että ydinturvallisuuteen ja ydinvalvontaan liittyvässä Euratomin tutkimustoiminnassa ei tarkastella yksinomaan sähkön tuotantoa koskevia kysymyksiä, vaan se kattaa myös ionisoivan säteilyn käytön monissa tutkimuksen, teollisuuden, terveydenhuollon ja lääketieteen eri sovelluksissa. 2. Tärkeimmät havainnot Fukushiman vuoden 2011 onnettomuuksien jälkeen Euroopan atomienergiayhteisön ydinalan tutkimuksen ja koulutuksen puiteohjelman (2012–2013) yleistavoitetta muutettiin ja sitä painotettiin ydinturvallisuuteen ja ydinvalvontaan. Liitteenä olevassa komission yksiköiden valmisteluasiakirjassa esitetään yksityiskohtaiset tiedot tärkeimmistä suorista ja epäsuorista tutkimustoimista edellä mainitun tavoitteen saavuttamiseksi. 2.1. Tutkimusyhteistyö Epäsuorat toimet ydinfission tutkimuksen alalla ovat seuraavat: radioaktiivisen jätteen hallinta, reaktorijärjestelmät, säteilysuojelu, infrastruktuurit ja henkilöstövoimavarat, liikkuvuus ja koulutus sekä monialaiset toimet. Euratomin puiteohjelman turvallisuutta koskeva osuus oli jo edellisessä seitsemännessä tutkimuksen ja teknologisen kehittämisen puiteohjelmassa (2007–2011) erittäin merkittävällä sijalla. Neuvoston vuonna 2011 päättämän uudelleenkohdentamisen seurauksena Euratomin vuosien 2012 ja 2013 työohjelmien painopiste on selvästi ydinturvallisuudessa. Tämän seurauksena turvallisuusnäkökohtia painotetaan aikaisempaa huomattavasti enemmän: ne kattavat yli 90 prosenttia yhteistyössä ja -toiminnassa tehtäviin tutkimustoimiin käytettävistä resursseista. Koordinointi muiden kuin ydinalan sekä monialaisten aiheiden kanssa on myös varmistettava, mikä selittää sen, miksi tämä prosenttiosuus ei ole kokonaiset 100 prosenttia. Kun tarkastellaan tuettujen alojen rahoituksen jakautumista, voidaan todeta, että FP7+2-puiteohjelma lisäsi infrastruktuurien, henkilöresurssien ja monialaisten toimien suhteellista merkitystä. Tämän taustalla on pyrkimys vahvistaa Euroopan valmiuksia tarvittavan perustietämyksen kehittämisessä turvallisuuden alalla. 2.2. Suorat toimet Yhteisen tutkimuskeskuksen pääasialliset toimet tukevat sekä komissiota että jäsenvaltioita niiden täyttäessä Euratomin perustamissopimuksesta johtuvia velvollisuuksiaan seuraavilla aloilla: ydinjätehuolto ja ympäristövaikutukset, ydinlaitosten turvallisuus ja polttoainekierto, ydinturva, ydinmateriaalivalvonta ja ydinaseiden leviämisen estäminen. Myös monialaisia toimia, joita ovat muiden muassa kansainvälinen yhteistyö, standardointi ja koulutus, on toteutettu koko seitsemännen puiteohjelman ja FP7+2-ohjelman ajan. Tutkimus- ja kehittämistoimintaa on tehty jokaisella aihealueella. Lisäksi on tuotettu tieteellistä tai teknistä tietoa ja tietyissä tapauksissa tuettu Euratomin politiikkaa. Työohjelmaa on mukautettu, jotta voidaan säilyttää oikea tasapaino tieteellisen tutkimuksen, intressitahojen toimeksiantojen ja tapauskohtaisesti annetun poliittisen tuen välillä. Välittömänä reaktiona Fukushiman tapahtumiin vuonna 2011 tehdyn uudelleenkohdentamisen jälkeen yhteisen tutkimuskeskuksen painopistettä siirrettiin edelleen vuosina 2012 ja 2013 yhä enemmän ydinturvallisuuteen liittyviin toimiin. Etusijalle asetettiin muun muassa ydinvoimaloiden EU:n stressitestien vertaisarvioinnin tukeminen. Yhteinen tutkimuskeskus on myös paneutunut uuteen toiminta-alueeseen, ydinonnettomuuksien mallintamiseen ja vakavien onnettomuuksien hallintaan, edistääkseen Fukushiman jälkeistä EU:n ja IAEA:n tutkimustoimintaa tällä alalla. Turvallisuuden alalla ensisijalle asetettiin osallistuminen EU:n CBRN-toimintasuunnitelman (kemiallisten, biologisten, säteily- ja ydinuhkien ehkäiseminen) edistämiseen sekä kehitys- ja yhteistyöpääosaston tukeminen CBRN-osaamiskeskusten perustamisessa EU:n ulkopuolelle. Lisäksi yhteisen tutkimuskeskuksen ydinalan toimiin sisällytettiin ydinvoimaloiden käytöstäpoistoa koskeva tutkimus, jossa painotus on koulutuksessa. Myös Euroopan parlamentti tuki tätä yhteisen tutkimuskeskuksen aloitetta. 3. Päätelmät Fukushiman maaliskuun 2011 tapahtumien jälkeen neuvosto katsoi, että Euratomin tutkimuksessa ydinfission alalla olisi keskityttävä enemmän turvallisuuteen ja turvatoimiin liittyviin näkökohtiin. Tämän kertomuksen liitteenä oleva komission yksiköiden valmisteluasiakirja osoittaa, että Euratomin vuosien 2012–2013 puiteohjelmassa tutkimustoimia on todella suunnattu uudelleen. [1] Neuvoston päätös 2012/93/Euratom, EUVL L 47/25, 18.2.2012. [2] Komission yksiköiden valmisteluasiakirja (SWD(2013) 187 final) – Seurantakertomus Euratomin puiteohjelmasta 2012–2013 tuetuista ydinturvallisuuteen ja ydinvalvontaan liittyvistä tutkimustoiminnasta.